กรมกิจการผู้สูงอายุ เตรียมจัดทำฐานข้อมูลผู้สูงอายุเพื่อใช้ในการช่วยเหลือกลุ่มเป้าหมาย พร้อมคาดการณ์ปี 2574 ไทยจะเข้าสู่สังคมผู้สูงอายุอย่างสมบูรณ์
นางธนาภรณ์ พรมสุวรรณ อธิบดีกรมกิจการผู้สูงอายุ กระทรวงการพัฒนาสังคมและความมั่นคงของมนุษย์ (พม.) เปิดเผยว่าในปี 2564 ประเทศไทยจะมีสัดส่วนประชากรอายุ 60 ปีขึ้นไปคิดเป็นร้อยละ 20 ของประชากรทั้งหมด และคาดว่าในปี 2574 ประเทศไทยจะเข้าสู่สังคมผู้สูงอายุอย่างสมบูรณ์ โดยมีผู้สูงอายุมากถึงร้อยละ 28 ของจำนวนประชากร ทั้งนี้ รัฐบาลได้ให้ความสำคัญและตระหนักเกี่ยวกับสังคมผู้สูงอายุจึงได้เตรียมแผนดูแลผู้สูงอายุระยะ 20 ปี ซึ่งขณะนี้อยู่ระหว่างการดำเนินแผนงานฉบับที่ 2 พ.ศ. 2545-2564 โดยมีสาระสำคัญคือ การเตรียมความพร้อมของประชากรเพื่อเป็นผู้สูงอายุที่มีคุณภาพ / การส่งเสริมการพัฒนาผู้สูงอายุ และ ระบบการคุ้มครองทางสังคมของผู้สูงอายุ เป็นต้น ซึ่งขณะนี้กรมฯอยู่ระหว่างรวบรวมข้อมูลผู้สูงอายุรายบุคคลเพื่อจัดทำฐานข้อมูลผู้สูงอายุ( Big Data) เพื่อประโยชน์ในการช่วยเหลือกลุ่มเป้าหมายให้ตรงตามความจำเป็น โดยปัจจุบันมีผู้สูงอายุที่ป่วยติดเตียงทั่วประเทศกว่า 1 แสนคน เป็นผู้ที่ช่วยเหลือตัวเองได้เล็กน้อยประมาณกว่า 2 ล้านคน และมีผู้สูงอายุ 8 ล้านคนเป็นผู้ที่มีสุขภาพแข็งแรง



     อย่างไรก็ตาม ในช่วงเดือนกรกฎาคม-กันยายน 2561 จะมีเงินจากภาษีสรรพสามิตรเข้ามาในระบบ โดยจะเพิ่มเงินส่วนนี้ รวมถึงเงินได้รับบริจาคเบี้ยงยังชีพจากผู้สูงอายุที่ไม่เดือดร้อน วงเงินรวมตอนนี้กว่า 1 พันล้านบาท จะนำไปเติมในบัตรสวัสดิการ จะทำให้ผู้สูงอายุที่ลงทะเบียนและมีบัตรสวัสดิการแห่งรัฐ ถ้ารายได้ต่ำกว่า 30,000 บาทจะเพิ่มให้ 100 บาทต่อเดือน  ส่วนผู้มีรายได้ตั้งแต่ปีละ 30,000 บาทขึ้นไป แต่ไม่เกิน 1 แสนบาท จะเพิ่มให้ 50 บาทต่อเดือน